Rowers slaan op Noordwes-bank toeFoto: SAPD Gewapende rowers het Maandagoggend die Absa-bank in Stella, tussen Vryburg en Mahikeng in Noordwes, van “ŉ aansienlike bedrag geld” beroof. Kapt. Paul Ramaloko, polisiewoordvoerder, het gesê een van die verdagtes het die bank binnegekom onder die voorwendsel dat hy ŉ veiligheidsdeur moet inspekteer. “Die verdagte was voorheen by dié bank werksaam gewees en werk tans by ŉ maatskappy wat veiligheidsdeure by banke installeer,” het Ramaloko gesê. Die verdagte se medepligtige het by hom aangesluit waarna hulle die bankpersoneel met vuurwapens aangehou het. “Hulle het die kontant in die kluis gevat en op die vlug geslaan in ŉ wegkommotor wat naby die bank geparkeer was,” het Ramaloko gesê. “Niemand is nog in hegtenis geneem nie en die polisie is warm op die verdagtes se spoor.”